Dan ix-xahar ta' ferħ u bluha Reġa' magħna f'dawn il-jiem; Kulħadd lilu jkun jistenna Għax tas-sena hu l-isbaħ żmien. In-nies tagħna tkun trid tinsa Hekk kif fuqna ifeġġ Frar U għalkemm il-qawl jgħidilna Li matulu jfuru l-bjar Nisa, rġiel, żgħażagħ, anzjani Jistennew il-Karnival Biex jitbellhu w jitbaħardu Għax darbtejn insiru tfal! Fil-misraħ ewlien ta' beltna U fil-pjazez ta' l-irħula In-nies tiġri u tiffolla Ma toqgħodx id-dar maqfula! Tgawdi l-festa ta' kuluri L-ispettaklu ta' l-iżfin; Jekk tgħidilha: kun ftit serja! Tgħidlek: issa mhux il-ħin ! U tassew għax dawn il-Festi Li ġabulna l-Kavallieri Jiġu sabiex niddevertu – Staqsu lili x'jiġifieri! Ħbieb, immela, ħudu kliemi Ejjew issa nixxalaw: Għalfejn toqgħod tħammem ħafna La darba m'aħniex għal haw'!
Il-Karnival